Tshwane jammer oor ontwrigte vullisverwyderingDele van Pretoria kan binnekort probleme begin ervaar met vullis wat ophoop omdat die stadsraad verhoed word dit te verwyder. Foto: Morné van Rooyen Die Stad Tshwane sê inwoners moet kennis neem dat vullisverwydering sedert Maandag tydelik in sommige dele van die Jakarandastad en omstreke onderbreek word. Die stadsraad sê die diens is ontwrig deur mense wat met die insameling, verwydering, vervoer en wegdoening van rommel inmeng. “Hierdie mense dring daarop aan dat ons hul vennote moet aanstel, wat op hul beurt hulle in diens sal neem vir ons vullisbestuursdienste,” sê Michael Mkhari, burgemeesterskomiteelid vir omgewingsbestuur. “Dis uiters kommerwekkend dat hierdie mense hul aggressiewe optrede uitgebrei en verder gevoer het as vullisverwante dienste en nou munisipale werknemers se lewe bedreig.” Sondag het agt mans, gewapen met vuurwapens, ŉ munisipale amptenaar se huis binnegegaan en haar voor haar gesin en bure gedreig. Onlangs het hulle ook gedreig om die vragmotors wat aan die diensverskaffers behoort aan die brand te steek as hulle enigsins betrap word dat hulle vullisbestuursdienste aan die stad lewer. Die stadsraad sê geen maatskappy sal ŉ kontrak ontvang as dit nie deur die raad se gewone tenderprosedure geskied nie, want dit sal neerkom op voortrekkery, wanbestuur en korrupsie. Die afdeling omgewingsbestuur reël ŉ vergadering met sy afvaldiensverskaffers asook die metropolisie van Tshwane om planne te beraam sodat vullisverwydering kan voortgaan. “Die stadsraad vra verskoning vir enige ongerief wat daaruit kan voortspruit dat vullis nie verwyder word nie,” het Mkhari gesê. “Ons sal die agterstand in diens inhaal deur ons herstelplan.”